Diari Oficial de la Generalitat Valenciana


Sumari del DOGV 3484, del 29-04-1999 (1999/3727)

ACORD de 19 d'abril de 1999, del Govern Valencià, pel qual s'aprova l'ordenació urbanística sol·licitada per Danone, SA, per a la instal·lació d'una nova factoria al terme municipal d'Aldaia.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3484

Data del DOGV
:   29-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3727


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 d'abril de 1999, del Govern Valencià, pel qual s'aprova l'ordenació urbanística sol·licitada per Danone, SA, per a la instal·lació d'una nova factoria al terme municipal d'Aldaia. [1999/M3727]
  
El Govern Valencià, en la reunió del dia 19 d'abril de 1999, adoptà l'acord següent:
  
Antecedents de fet
  
Primer
  
El dia 19 de juny de 1998 tingué entrada en la Comissió Territorial d'Urbanisme de València la sol·licitud formulada pel senyor Ricardo Fuster Fuster, en nom i representació de la mercantil Danone, SA, de la declaració d'interés comunitari pel procediment extraordinari previst en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, d'una actuació integral, que consisteix en la implantació d'una nova factoria de Danone, SA, i les seues empreses proveïdores, als polígons 18 i 20, parcel·les 25 i d'altres, que consten degudament identificades en l'expedient, del terme municipal d'Aldaia.
  
El dia 29 de juny de 1998 es donà audiència al mateix Ajuntament d'Aldaia com a municipi afectat per l'actuació i als municipis de la zona (Quart de Poblet, Alaquàs i Torrent).
  
El dia 29 de juny de 1998 se sol·licità informe de la Diputació Provincial de València, Servei d'Explotació; de l'Oficina del Pla de Carreteres de la Conselleria d'Obres Públiques, Urbanisme i Transports; de la Demarcació de Carreteres, del Ministeri de Foment; de la Confederació Hidrogràfica del Xúquer. Així mateix, en la mateixa data es donà trasllat de l'estudi d'impacte ambiental a la Direcció General de Desenvolupament Sostenible, a l'efecte de l'emissió de la corresponent declaració d'impacte ambiental.
  
Amb data 1 de juliol de 1998 se sol·licità informe a la Direcció Territorial d'Agricultura de la Conselleria d'Agricultura, Pesca i Alimentació; Direcció General de Transports, de la Conselleria d'Obres Públiques, Urbanisme i Transports; Conselleria d'Economia, Hisenda i Administració Pública; Direcció Territorial de Medi Ambient i Servei Territorial d'Indústria.
  
Amb data 25 de novembre de 1998 se sol·licità informe del Consell Metropolità de l'Horta.
  
Segon
  
De tots aquests s'han rebut informes:
  
- De la Demarcació de Carreteres del Ministeri de Foment, de 15 de juliol 1998, en el qual s'indica que la construcció que es pretén realitzar està situada fora de les zones de protecció de la xarxa d'interés general de l'estat, per la qual cosa no s'emet informe.
  
- Del Servei Territorial de la Conselleria de Medi Ambient, de 23 de juliol de 1998, pel qual es manifesta que l'actuació afectarà la via pecuària Sendera del Pla de Quart, i que el promotor haurà de preservar aquest sòl de domini públic de qualsevol tipus d'actuació.
  
- De l'Oficina del Pla de Carreteres de la Conselleria d'Obres Públiques, Urbanisme i Transports, de data 11 de setembre de 1998, de caràcter desfavorable, a causa tant de la necessitat de concretar i ampliar en la documentació la definició completa del sistema d'accessos a la factoria, així com la seua connexió amb el sistema viari general, com en l'obligació del promotor de col·laborar en l'execució del vial de connexió previst en les normes de coordinació metropolitana, que es concreta en el tram comprés entre la CV-408 i el distribuïdor sud.
  
- De l'Oficina del Pla de Carreteres de la Conselleria d'Obres Públiques, Urbanisme i Transports, de data 18 de febrer de 1999, de caràcter favorable, i s'indica que després de la recepció de nova documentació es constata que s'han esmenat les deficiències observades en l'anterior informe de data 11 de setembre de 1998.
  
- Del Servei d'Explotació de la Diputació Provincial de València, de data 24 de setembre de 1998, de caràcter favorable, condicionat a la sol·licitud a la diputació per a la construcció de l'accés que se sol·licita, per a la qual cosa s'haurà de redactar projecte constructiu.
  
- Del Consell Metropolità de l'Horta, de 9 de desembre de 1998, en el qual s'indica que en relació amb els valors dels paràmetres de vessament a l'eixida de la depuradora de l'empresa, el paràmetre de sals solubles no s'ajusta a cap dels previstos en les normes de coordinació metropolitana
  
- Del Consell Metropolità de l'Horta, de data 5 de febrer de 1999, en el qual s'aclareix que respecte al vessament de les aigües residuals de l'empresa Danone, SA, a la xarxa de sanejament de l'Àrea Metropolitana de l'Horta, les condicions de vessament són les mateixes que s'especificaren en l'informe anterior. Respecte al vessament al barranc del Poio, s'indica que la competència és de la Confederació Hidrogràfica del Xúquer.
  
- De la Confederació Hidrogràfica del Xúquer de 3 de febrer de 1999, pel qual es manifesta que l'actuació, quant afecte el domini públic hidràulic i/o la seua zona de policia haurà d'ajustar-se a allò que s'ha disposat en la Llei d'Aigües i la resta de disposicions que la despleguen.
  
- De l'Ajuntament d'Aldaia, en data de 14 de juliol de 1998, i mitjançant acord adoptat pel Ple municipal, de caràcter favorable, i es faculta l'Alcaldia per a subscriure amb Danone, SA, el conveni urbanístic presentat, una vegada que s'haja sotmés l'expedient a informació pública i no s'hagen presentat al·legacions ni reclamacions contra aquest.
  
- De l'Ajuntament d'Alaquàs, en data 9 de juliol de 1998, que estableix les consideracions que s'han de tindre en compte per la proximitat de la zona afectada amb el seu terme municipal, i en particular amb les instal·lacions municipals del cementiri que té previst ser ampliat, per la qual cosa no haurà d'afectar a aquesta futura ampliació del cementiri, i pel que fa al camí del Mas de Moter en la seua porció tocant a la zona objecte de declaració d'interes comunitari, aquest haurà de tindre una amplària suficient, i no s'aprecia en les altres cap impediment.
  
- De l'Ajuntament de Torrent, en data 23 de juliol de 1998, en el qual s'afirma que l'actuació no afectarà el seu terme municipal.
  
Tercer
  
El dia 14 d'octubre de 1998, el conseller d'Obres Públiques, Urbanisme i Transports resolgué admetre a tràmit l'expedient de referència, i ordenà la submissió de l'expedient al tràmit d'informació pública pel termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment.
  
A aquest respecte, es publicaren sengles anuncis en el Diari Oficial de la Generalitat Valenciana de 17 de novembre de 1998, i en el diari Las Provincias de 3 de novembre de 1998. I s'han presentat cinc al·legacions a aquest, més una fora de termini, però cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme de 14 de gener de 1999.
  
Quart
  
La documentació presentada consta de memòria informativa, memòria justificativa, ordenances reguladores de l'actuació integral, annexos relatius als distints informes sol·licitats, plans d'ordenació i informació i estudi d'impacte ambiental.
  
Cinqué
  
El dia 1 de març de 1999, la Direcció General de Desenvolupament Sostenible, de la Conselleria de Medi Ambient, emeté declaració d'impacte ambiental, en la qual s'estima acceptable, des del punt de vista ambiental, l'actuació sol·licitada, i se subjecta a determinats condicionants.
  
Sisé
  
La Comissió Informativa d'Urbanisme de València, en sessió de 4 de març de 1999, adoptà, entre d'altres, l'acord d'emetre un informe favorable del present expedient.
  
Seté
  
El conseller d'Obres Públiques, Urbanisme i Transports va emetre un informe favorable de la present declaració d'interés comunitari mitjançant la Resolució de 30 de març de 1999.
  
Fonaments de dret
  
Primer
  
Constitueix l'objecte del present expedient l'ordenació i la definició de l'ús i l'aprofitament urbanístic del projecte per a la implantació d'una nova factoria sobre una parcel·la de 283.717,26 m², respecte a la qual es destinaran a espais lliures privats 111.839 m², a vials d'accés 1.924 m² i a la zona industrial 169.954 m².
  
L'actuació l'interés comunitari de la qual se sol·licita, per les seues característiques, superfície necessària per al desenvolupament de l'actuació superior a 4 hectàrees, constitueix una actuació integral en si mateixa considerada, que fa impossible la seua ubicació en sòls urbans, urbanitzable o aptes per a la urbanització previstos pels planejaments vigents dels municipis de la zona. De manera que la seua ordenació i l'aprofitament urbanístic ha de resoldre's en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl no Urbanitzable, per tractar-se d'una activitat industrial, que consisteix en la implantació d'una nova factoria de Danone, SA, i les seues empreses proveïdores, que requereix una superfície ocupada superior als quaranta mil metres quadrats, per la qual cosa només es pot autoritzar la seua implantació al sòl no urbanitzable com una actuació integral a través del procediment extraordinari de declaració d'interés comunitari.
  
Segon
  
Respecte al procediment, s'han observat en el present cas les prescripcions legals que exigeix la citada Llei de la Generalitat Valenciana del Sòl no Urbanitzable, y la documentació de l'expedient està completa en els termes requerits en l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les seues pròpies dimensions, constitueix un element influent en l'estructura territorial. Es proposa un emplaçament pròxim al nord, en la carretera VV-3017 d'Aldaia- Alaquàs al Pla de Quart; al sud, amb el barranc del Poio i la carrerada del camí de Fogons o Torrent i en la resta amb el camí límit amb el terme municipal d'Alaquàs; a l'est, amb la sendera del camí de Turís, i a l'oest, amb el canal del transvasament Xúquer-Túria.
  
L'accés a l'actuació es realitzarà a través de la carretera VV-3017, dependent de la Diputació Provincial de València, i col·labora així mateix el promotor de l'actuació en l'execució del tram viari comprés entre la CV-408 i el distribuïdor sud.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica que respecte al proveïment d'aigua potable per al consum humà es connectarà amb la xarxa d'aigües potables del nucli urbà d'Alaquàs, mentre que l'aigua que s'ha de subministrar per al procés industrial procedirà dels pous que l'empresa té en servei en el seu actual emplaçament, així com l'extracció d'aigua de nous pous.
  
Per a l'evacuació d'aigües residuals es preveu la construcció d'una estació depuradora dins del complex industrial que vessarà les aigües una vegada depurades al barranc del Poio, de conformitat amb la Confederació Hidrogràfica del Xúquer. Respecte al subministrament d'energia elèctrica, es projecta construir una nova connexió mixta. Així mateix, ha sigut previst el subministrament de gas natural.
  
Quart
  
Respecte al règim de deures i cessions, de conformitat amb l'article 20 de la Llei 4/1992, de 5 de juny, la promotora ha assumit les càrregues i les obligacions pròpies d'una adjudicatària d'un programa d'actuació urbanística. En el present cas es planteja acollir-se a les possibilitats de substitució que permet la pròpia Llei del Sòl No Urbanitzable en els termes que a continuació es refereixen:
  
a) En concepte de cessió de dotacions la valoració dels 28.372 m² de zona verda urbanitzada s'ha fixat en 46.744.407 PTA.
  
b) En concepte d'aprofitament:
  
- S'estableix un preu de compra de 841 PTA./m². S'entén que amb aquest preu s'està adquirint el 90% de l'aprofitament a què tenen dret els propietaris de terrenys, el valor que correspondria al 100% seria de 93'44 PTA./m².
  
- Aplicant aquest preu a l'àmbit de 283.717,26 m², donaria la quantitat de 11.015.597 PTA.
  
La suma de les dues cessions és de 24.540.018 PTA.
  
Cinqué
  
A l'hora de definir l'adequació de l'actuació a l'ordenació territorial i urbanística cal tindre en compte els informes sectorials favorables de les administracions que es veuen afectades per l'actuació i principalment dels òrgans mediambientals mitjançant declaració d'impacte ambiental (Direcció General de Desenvolupament Sostenible) i de l'Oficina del Pla de Carreteres de la Conselleria d'Obres Públiques, Urbanisme i Transports. No obstant això, es presenten una sèrie d'al·legacions que es concreten en:
  
- La consideració del sòl com a sòl no urbanitzable de protecció agrícola PA 2. No obstant això, cal argumentar tant l'existència de la declaració favorable d'impacte ambiental com l'informe favorable municipal en què s'indica que si bé aquest sòl no disposa d'elevats valors per a l'activitat agrícola, ha de ser protegit per a reserva aquesta zona per al futur creixement ordenat, que es compleix en el present supòsit al ser l'actuació equiparable a un pla parcial.
  
- Així mateix, s'al·lega la vulneració de l'article 20. 1. a) de la Llei 4/1992, l'expedient incomplet, la no acreditació de la necessitat d'implantació en sòl no urbanitzable, l'interés econòmic, l'existència d'una subvenció encoberta, així com la falta de resolució a càrrec de l'actuació dels serveis.
  
Aquestes al·legacions ja han sigut contestades i desvirtuades el llarg de la tramitació de l'expedient, per la qual cosa cal remetre's al seu contingut, i es produeix el compliment dels requisits i els pressupostos establits en l'article 20 de la Llei sobre Sòl No Urbanitzable.
  
- Respecte a l'al·legació procedent de la Cooperativa del Campo del Pozo de El Salvador d'Aldaia, en la qual s'indica que l'aprovació de l'actuació hauria de preveure l'existència de les conduccions de regatge actuals procedents del pou del Salvador i la seua substitució per altres funcionalment semblants amb un traçat distint i que Danone, SA, haurà d'assumir el seu cost, cal indicar, segons la contestació remesa per l'empresa i de conformitat amb el que s'ha establit en les ordenances, que la dita qüestió ja ha sigut prevista i resolta en el projecte presentat, i les característiques tècniques de les dites desviacions i les reposicions es definiran detalladament en el projecte d'urbanització .
  
Per la qual cosa, s'han de desestimar les al·legacions presentades.
  
Sisé
  
El Govern Valencià és competent per a l'aprovació de l'ordenació i definició de l'aprofitament urbanístic de la present actuació integral, en virtut d'allò que s'ha preceptuat en l'article 20.2 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
De conformitat amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a la atribució d'ús i l'aprofitament sol·licitat per la mercantil Danone, SA, d'una actuació integral que consisteix en la instal·lació d'una nova factoria de Danone, SA, i les seues empreses proveïdores als polígons 18 i 20, parcel·la 25 i d'altres que consten degudament identificades en l'expedient, del terme municipal d'Aldaia, en sòl no urbanitzable, sobre una parcel·la de 283.717' 26 m², com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en el present acord.
  
L'aprovació de l'actuació integral portarà implícita, a l'efecte d'expropiació, la declaració d'interés social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral en favor de l'entitat Danone, SA, a la qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació d'una nova factoria.
  
Tercer
  
Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats, en favor de l'Ajuntament, per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
Quart
  
El promotor haurà de garantir davant de l'Ajuntament d'Aldaia la correcta i la puntual execució de la implantació en què consisteix aquesta actuació integral. La dita garantia financera i personal de promoció haurà de prestar-se mitjançant aval, fiança o dipòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, prèviament l'expedient instruït amb l'audiència de l'interessat i de l'Ajuntament d'Aldaia. La dita declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la declaració d'impacte ambiental d'1 de març de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació.
  
Contra el present acord, que posa fi a la via administrativa, es podrà interposar, potestativament, recurs de reposisió davant del Govern Valencià, en el termini d'un mes comptat des de l'endemà de la recepció de la notificació o publicació en el Diari Oficial de la Generalitat Valenciana d'aquest acord, de conformitat amb allò que s'ha previst en els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Régimen Jurídic de les Administracions Públiques i del Procediment Administratiu Comú o, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la recepció de la notificació o publicació en el Diari Oficial de la Generalitat Valenciana d'aquest acord, de conformitat amb allò que s'ha previst en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 19 d'abril de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO